Document ID: 32008R1175

KOMMISSIONENS FORORDNING (EF) Nr. 1175/2008
af 27. november 2008
om ændring og berigtigelse af forordning (EF) nr. 1974/2006 om gennemførelsesbestemmelser til Rådets forordning (EF) nr. 1698/2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1698/2005 af 20. september 2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) (1), særlig artikel 91, og
ud fra følgende betragtninger:
(1)
Forordning (EF) nr. 1698/2005 indeholder et samlet regelsæt for støtte fra Den Europæiske Landbrugsfond for Udvikling af Landdistrikterne (ELFUL) til udvikling af landdistrikterne i hele Fællesskabet. Kommissionens forordning (EF) nr. 1974/2006 (2) supplerede dette regelsæt med indførelsen af gennemførelsesbestemmelser.
(2)
Artikel 57, stk. 2, i forordning (EF) nr. 1974/2006 præciserer artikel 88 i forordning (EF) nr. 1698/2005 vedrørende anvendelsen af reglerne på statsstøtte i tilfælde, hvor medlemsstaterne yder økonomiske bidrag som sidestykke til EF-støtte, og artikel 89 i forordning (EF) nr. 1698/2005 vedrørende supplerende national finansiering, der ikke er omfattet af traktatens artikel 36. Det er hensigtsmæssigt at medtage visse skovbrugsforanstaltninger i denne artikel. Endvidere bør punkt 9.B i bilag II til forordning (EF) nr. 1974/2006 ændres i overensstemmelse hermed.
(3)
Artikel 63, stk. 8, i forordning (EF) nr. 1974/2006 fastsætter detaljerede bestemmelser om dataudvekslingen mellem Kommissionen og medlemsstaterne i tilfælde af force majeure eller ekstraordinære omstændigheder, herunder navnlig ved funktionsfejl i systemet eller afbrydelser af forbindelsen. For at gøre fuld brug af de disponible tekniske redskaber er det hensigtsmæssigt at tillade, at dokumenterne, ud over i papirform, også kan fremsendes ad anden hensigtsmæssig elektronisk vej.
(4)
I bilag V til forordning (EF) nr. 1974/2006 fastsættes satserne for omregning af dyr til storkreaturer som omhandlet i artikel 27, stk. 13, i forordning (EF) nr. 1974/2006. Hvad angår omregningssatsen for »fjerkræ i øvrigt« er der en trykfejl. For at tage hensyn til visse former for fjerkræs særegenheder bør det være muligt at forhøje omregningssatsen. Bilag V bør derfor ændres.
(5)
Ifølge artikel 44a i Rådets forordning (EF) nr. 1290/2005 af 21. juni 2005 om finansiering af den fælles landbrugspolitik (3) skal medlemsstaterne sørge for årlig efterfølgende offentliggørelse af oplysninger om modtagere af midler fra EGFL og ELFUL og de beløb, som hver modtager har modtaget fra hver af disse fonde. Kommissionens forordning (EF) nr. 259/2008 af 18. marts 2008 om gennemførelsesbestemmelser til Rådets forordning (EF) nr. 1290/2005 for så vidt angår offentliggørelsen af oplysninger om modtagerne af midler fra Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL) (4) fastsætter regler for datoen for offentliggørelsen af oplysningerne om modtagerne og for offentliggørelsens form og indhold. I punkt 2.1, andet afsnit, i bilag VI til forordning (EF) nr. 1974/2006 fastlægges forvaltningsmyndighedens ansvar for offentliggørelsen af oplysninger om modtagerne af støtte fra landdistriktsudviklingsprogrammerne. For at undgå overlappende bestemmelser om samme emne er det hensigtsmæssigt, at punkt 2.1, andet afsnit, i bilag VI til forordning (EF) nr. 1974/2006 udgår.
(6)
Forordning (EF) nr. 1974/2006 bør ændres i overensstemmelse hermed.
(7)
Foranstaltningerne i denne forordning er i overensstemmelse med udtalelse fra Komitéen for Udvikling af Landdistrikterne -
UDSTEDT FØLGENDE FORORDNING:
Artikel 1
I forordning (EF) nr. 1974/2006 foretages følgende ændringer:
1)
Artikel 57, stk. 2, affattes således:
»2. Landdistriktsudviklingsprogrammer kan kun omfatte statsstøtte, der har til formål at dække de økonomiske bidrag, medlemsstaterne yder som sidestykke til EF-støtte i overensstemmelse med artikel 88 i forordning (EF) nr. 1698/2005 til foranstaltninger i medfør af samme forordnings artikel 25, 43 til 49 og 52 og til operationer under foranstaltninger i medfør af samme forordnings artikel 21, 24, 28, 29 og 30 eller supplerende national finansiering i overensstemmelse med samme forordnings artikel 89 til foranstaltninger i medfør af samme forordnings artikel 25, 27, 43 til 49 og 52 og til operationer under foranstaltninger i medfør af samme forordnings artikel 21, 24, 28, 29 og 30, der ikke er omfattet af traktatens artikel 36, hvis den pågældende statsstøtte er angivet i overensstemmelse med punkt 9.B i bilag II til denne forordning.«
2)
Artikel 63, stk. 8, affattes således:
»8. I tilfælde af force majeure eller ekstraordinære omstændigheder, herunder navnlig ved funktionsfejl i systemet eller afbrydelser af forbindelsen, kan medlemsstaterne sende Kommissionen dokumenterne i papirform eller ad anden hensigtsmæssig elektronisk vej. Fremsendelse kan kun finde sted med forudgående og formelt samtykke fra Kommissionen.
Når den force majeure-situation eller ekstraordinære omstændighed, der forhindrer anvendelse af systemet, ophører, indlæser medlemsstaten de pågældende dokumenter i systemet. I så fald anses afsendelsesdatoen for at være datoen for fremsendelse af dokumenterne i papirform eller ad anden hensigtsmæssig elektronisk vej.«
3)
Bilag II, V og VI ændres som angivet i bilaget til nærværende forordning.
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. november 2008.

Labels: 4
19
10
6
15